**Az ember lelke**

Amikor az istenek megteremtették az embert, egy ideig gyönyörködtek benne. Mert szép volt az ember! Volt keze, lába, teste és feje, a fején szem, száj, orr és fül, ám hiába volt mindez, az istenek mégis elégedetlenek voltak vele.

– Ebből az emberből hiányzik valami! – mondták. Megnézték jobbról, balról, elölről és hátulról, s végül rájöttek, mit felejtettek ki belőle.

– Hiányzik belőle a Lélek! – sóhajtott egy szép szemű, karcsú istennő, akinek hófehér ruhája volt, és fekete haja, fekete hajában pedig egy hófehér vízililiom pompázott.

– Ha hiányzik, hát adjunk neki! – bólintottak a többiek, és nekiálltak a munkának. Nekiálltak megteremteni az ember lelkét.

Igen ám, de milyen legyen a Lélek? Töprengtek ezen egy ideig, aztán az egyikőjük azt mondta:

– Legyen olyan a Lélek, mint a holló tollruhája! Legyen olyan koromfekete!

– Nem, az nem jó! – tiltakoztak a többiek. – Ha a Lélek olyan fekete lesz, mint a holló tollruhája, az ember gonosz lesz, mindent elpusztít majd maga körül, nem tud vigyázni semmire, és az öröm is messze kerüli. Nem, ne legyen a Lélek olyan fekete, mint a holló tollruhája.

– Hát akkor milyen legyen?

– Legyen olyan hófehér, mint a hattyú tollruhája!

– Ez még rosszabb! Ha a lélek olyan fehér lesz, mint a hattyú tollruhája, az ember élhetetlen lesz, mindenét odaadja majd, és megvédeni sem tudja magát. Nem, ne legyen az ember lelke olyan fehér, mint a hattyú tollruhája.

Három nap és három éjjel tanácskoztak, végül az a szép szemű, karcsú istennő, akinek hófehér ruhája volt, és fekete haja, fekete hajában pedig egy fehér vízililiom pompázott, odaállt a többiek elé, és azt mondta:

– Tudom már, milyen legyen a Lélek! Legyen olyan, mint a szarka tollruhája! Legyen benne fekete és fehér, s bízzuk az emberre, mennyit használ az egyikből, és mennyit a másikból.

Ez mindenkinek tetszett. Megteremtették hát az ember lelkét olyannak, mint a szarka tollruhája. És az emberre bízták, mennyit használ a feketéből és mennyit a fehérből.

*Az első teremtéstörténetet a világ mítoszainak motívumaiból állítottam össze – így én mesélem. Az ember lelke című történetet egy mongol teremtéstörténet nyomán mesélem így, az alaptörténet megtalálható a Miért jön a nyárra tél? című kötetben, amiből a mese eredetéről szóló történet is származott.*